text: Фриц Цвики има необикновен живот, а и семейството му не е съвсем обикновено. Баща му Фридолин Цвики е роден в Швейцария през 1868 г. Във Варна той има фирма за търговия с метали, а от 1908 г. е консул на Норвегия. Съпругата му Франциска Връчек е чехкиня и е по-млада от съпруга си с три години. До възрастта, в която трябвало да тръгне на училище, Фриц живял във Варна с майка си, баща си, брат си Рудолф и сестра си Лиза. След това родителите му решили, че трябва да получи образованието си в Швейцария и го изпратили при дядо му в селището Молис, швейцарския кантон Гларус, като той никога повече не се връща в България.
  Семейство Цвики остава във Варна до 1945 г. Майка му умира във Варна през 1927 г. Сестра му Лиза се жени за варненец и остава през целия си живот в България. В момента във фамилната къща на семейство Цвики във Варна живее внукът на Лиза.
  Фриц Цвики също оставя наследници. През април 1933 г. той се жени за Дороти Върнън Гейтс, дъщеря на видния местен сенатор Егберт Гейтс. Бракът им не просъществувал дълго, едва до средата на 1941 г. От този брак Цвики няма деца. Но Дороти Гейтс продължава да се възхищава на неговия интелект до смъртта си през 1988 г. Той остава приятел до края на живота си с бившия си шурей Николас Рузвелт, пети братовчед на Франк Делано Рузвелт и американски посланик в Унгария.